b'\n_START_ARTICLE_\nAnneli Sipil\xc3\xa4inen\n_START_PARAGRAPH_\nAnneli Sipil\xc3\xa4inen (s. 12. maaliskuuta 1940 Nokia) on suomalainen kuvanveist\xc3\xa4j\xc3\xa4 ja professori._NEWLINE_Sipil\xc3\xa4inen k\xc3\xa4vi oppikoulun Tampereella ja opiskeli sitten Suomen Taideakatemian koulussa 1967\xe2\x80\x931971. H\xc3\xa4n aloitti opetusty\xc3\xb6ns\xc3\xa4 Taideteollisessa korkeakoulussa tilap\xc3\xa4isen\xc3\xa4 tuntiopettajana 1975\xe2\x80\x931976 ja eteni sitten apulaisprofessoriksi ja vuonna 1998 professoriksi._NEWLINE_Sipil\xc3\xa4inen on Suomen Taiteilijaseuran j\xc3\xa4sen ja toiminut 1980-luvun loppupuolella Kuvanveist\xc3\xa4jien liiton johtokunnan j\xc3\xa4sen ja varapuheenjohtaja. Valtion taidetoimikunnan j\xc3\xa4senen\xc3\xa4 h\xc3\xa4n oli 1986\xe2\x80\x931988 ja H\xc3\xa4meen taidetoimikunnan j\xc3\xa4senen\xc3\xa4 vuodesta 2000._NEWLINE_Sipil\xc3\xa4inen toimi Puolan taiteilijaliiton kansainv\xc3\xa4lisen muotokuvakilpailun tuomariston j\xc3\xa4senen\xc3\xa4 Gdanskissa 1988. Opintomatkoja h\xc3\xa4n on tehnyt Puolan lis\xc3\xa4ksi T\xc5\xa1ekkoslovakiaan, Saksan demokraattiseen tasavaltaan ja Neuvostoliittoon._NEWLINE_Anneli Sipil\xc3\xa4isen suosimia materiaaleja ovat pronssi ja puu sek\xc3\xa4 luonnosta l\xc3\xb6ytyv\xc3\xa4t kierr\xc3\xa4tysmateriaalit, mutta h\xc3\xa4n on kokeillut my\xc3\xb6s muun muassa betonia ja terrakottaa. Aiheena on useimmiten ihminen, usein lapset, mutta my\xc3\xb6s abstraktimmat muodot. Otso Kantokorven mukaan Sipil\xc3\xa4isen robusteimmisakin teoksissa on aina mukana veistoj\xc3\xa4ljen herkkyys: \xe2\x80\x9dKoostaan huolimatta ne eiv\xc3\xa4t julista vaan tuottavat katsojalle halun vaihdella tarkastelukulmaa: tutkiskella sek\xc3\xa4 kokonaisuutta ett\xc3\xa4 pintastruktuuria. Ne tuottavat my\xc3\xb6s halun koskea.\xe2\x80\x9d_NEWLINE_Hyvink\xc3\xa4\xc3\xa4n taidemuseossa j\xc3\xa4rjestettiin helmi-maaliskuussa 2015 Anneli Sipil\xc3\xa4isen 75-vuotisjuhlan\xc3\xa4yttely.'